ལ་ལས་ཁ་སྐད་ཡིག་གེར་ཕབ་མི་རུང་སྟེ།དེ་ནི་བོད་ལ་སྤྱི་སྐད་ཆགས་པའི་བགེགས་ཡིན་ཞེས་མཁས་དབང་དགེ་ཆོས་ཀྱི་ལུང་ཞིག་དྲངས་ཏེ་དགག་རྐྱང་བྱེད་དོ།།ཁྱེད་རང་མྱི་ཁ་དེ་ལ་མ་འཛེམས་པར་བྱིས་པ་རྣམས་ཀྱིས་གོ་སླ་བའི་ཆེད་དང་།བྱིས་པ་རྣམས་ཡིག་སྐད་ལ་བདེ་བླག་ཏུ་འཇུག་པའི་ཆེད་དུ་ཁ་སྐད་ཁ་ཤས་བཀོལ་བ་ནི་ཁྱད་ཆོས་སུ་མཐོང་བ་སྔར་ནས་ཞུས་ཟིན།ཡིན་ནའང་།ཁ་སྐད་ཡིག་སྐད་དུ་འགོད་པའི་ཚེ་ཁ་སྐད་དུ་དེ་ལྟར་བརྗོད་པའི་ཆོས་ཉིད་ཤེས་པའི་ཐོག་ནས་སློབ་མ་ལ་ཇི་བཞིན་བཤད་པ་དང་།རྩོམ་ལའང་ཆོས་ཉིད་དང་མཐུན་པའི་ངང་འཁོད་ན་དེ་བས་ཀྱང་ཡག་སྙམ་བྱུང་།དཔེར་ན།ཁྱེད་ཀྱིསབསོད་མོཞེས་ཁ་སྐད་ཅིག་བཀོལ་པ་ནི།དགེ་ཆོས་ཀྱིསབསོར་མོཞེསསྤྲོ་མོཡི་མིང་གཞིའི་པ་སྔོན་འཇུག་ཏུ་སོང་བའི་ཚེ་སྡེ་བ་གཅིག་གི་བ་རུ་འགྱུར།ར་བཏགས་རྗེས་འཇུག་ཏུ་སོང་བསབསོར་མོརུ་གྲུབ་པར་གསུངས་པ་བོད་སྐད་ཀྱི་ཆོས་ཉིད་མཁྱེན་པའི་ལེགས་བཤད་དུ་འཁུམས།དེ་བཞིན་འུ་ཅག་གི་ཁ་སྐད་དུབསོ་མོརུ་ཀློག་པའང་།ཨ་མདོ་བས་ཀྱང་དབུས་གཙང་བཞིན་རྗེས་འཇུག་གི་ར་ཡིག་གསལ་བོར་མ་ཐོན་པ་ཡིན་ཏེ།དེ་འདྲ་ནི་ཨམ་སྐད་དུ་ཤིན་ཏུ་མངས་ཏེ།དཔར་ལེན་ལ་དཔའ་ལེན་དང་།དར་རྒྱས་ལ་དའ་རྒྱས།ཆར་ཤ་ལ་ཆའ་ཤ་སོགས་སོ།།དེ་བཞིན་ཁྱེད་ཀྱིས་དུས་ཡུན་ཐུང་བ་ལ་ཏབ་ཅིག་ཅེས་བྲིས་པའང་དར་ཅིག་ཡིན་པ་ལ་ཨམ་སྐད་དུ་དའ་ཅིག་ལྟར་བཀླཀས་པ་ལས་བྱུང་བར་སྙམ།དགེ་བའི་བཤེས་གཉེན་བླ་བྲང་ཀོའུ་བ་བརྩོན་འགྲུས་ཚང་གིས་སྐྱ་སེར་སུ་ཡིན་རུང་མཁས་པ་བཅའ་ན་སུམ་རྟགས་དག་གསུམ་ཁ་སྐད་དང་བཅས་པ་ལ་མཁས་དགོས་པ་གཞིར་བཞག་ཡིན་གསུངས་པའང་བདེན་པའི་ར་སྤྲོད་དུ་མཚན་གཞི་འདི་དག་རབ་ཏུ་འཕྲོད་དོ།།གཞན་ཡང་།གཏགས་ནོར་དང་བྲིས་ནོར་ཆད་ལྷག་རེ་འགའ་ཡོད་པ་སྟེ།ལྟག་ཀར་བཤད་པའི་ནག་ཀྱུག་ཀྱུག་གི་སྐྲ་ལོནི་ལྟག་གར་ཤད་པའི་ནག་ཀྱིག་ཀྱིག་གི་སྐྲ་ལོ་དང་།ཕོ་བསྐྱོར་ནས་འགྲེ་ལོག་རྒྱག་ཞོརཕོ་བ་བསྐྱོར་ནས་འགྲེ་ལོག་རྒྱག་ཞོར།ཨ་མའི་བཤད་པ་ལྟར་ནཨ་མས་བཤད་པ་ལྟར་ན།དབྱངས་བྷ་ཆོ་མེདདབྱངས་བྷ་མཆོད་མེད།འགྲོ་མགོན་ཞབས་དཀར་བའི་གསུང་འབུམ་ན་བཞུགསཁོང་གི་བཀའ་དྲིན་དང་འབྲེལ་ཐབས་མེད་པ་ཡིན།ཁོང་གི་བཀའ་དྲིན་དང་འབྲལ་ཐབས་མེད་པ་ཡིན།ཁྱིལ་ལས་སྣ་ཚོགས།ཁྱིམ་ལས་སྣ་ཚོགས་སོགས་ཅུང་ཟད་ཡོད་མོད།འདི་བམ་གྱིས་མཚོན་པས་ཆོག་ལ།ཞིབ་ཏུ་ཁ་པར་སོགས་ལས་གླེང་ཡང་ཆོག་གོ།ད་དུང་གཅོད་མཚམས་དང་།ཤད།ཅི་ཇིའི་འཇུག་ཚུལ།གྲངས་མཐའི་པ་བ་སོགས་ཀྱང་ནོར་སྙམ་པ་རེ་འགའ་ཡོད་པ་ནི་དེང་སང་བོད་ཡིག་ལ་རྒྱུན་ལྡན་དུ་གྱུར་ཡོད་ནའང་།རྩོམ་པ་པོ་ཁྱེད་འདྲ་བ་གཞི་རིམ་སློབ་གསོའི་ལག་ལེན་པ།བྱིས་པའི་ལས་ལ་ཤིན་ཏུ་མཁས་པ།འགའ་ཞིག་ལྟར་སློབ་གསོའི་ལས་རྐང་དུ་གློག་བཞིན་འཁྱུག་ཙམ་གྱིས་གཏན་མེད་མེད་ཡལ་ནས་སོང་ནས།སླར་ཡང་མི་རིགས་སློབ་གསོའི་གཉལ་ལ་ཞོན་པ་དང་།དགེ་རྒན་དག་ལ་ངན་གཏམ་པའིམར་ལོག་བསྟན་པའི་དགྲ་བོདག་དང་མ་འདྲ་བར།བ་ན་མི་བ་ན་སློབ་གསོའི་ལས་རྐང་ལ་འབྱར་བའིཅང་མེདདང་།གླེན་པ་རྟ་ལེ་རྟུགཅིག་སྟེ།རང་གི་ཆེད་དུ་བྱ་བའི་སློབ་མ་རྣམས་སེམས་ཀྱིས་འཛིན་མཁན་ཞིག་ལ་མཚོན་ན་དོར་བྱར་འོས་སོ་སྙམ།གཞི་རིམ་པ་ལགས།གལ་ཏེ་ཁྱེད་ཀྱི་དེབ་མཆོག་འདི་ན་ནིང་སྒོར་བུད་ཡོད་ན།ང་རང་རྔ་བའི་དགེ་རྒན་གྱི་འདྲི་ཚིག་གི་སྔུན་ནས་ཁ་ལྕེ་ལྐུགས་དོན་ཅི་ལ་ཡོད་ཨང་།